Kazino Royale (1967 filmas)

Kazino „Royale () – 1967 m. sukurta veiksmo komedija pagal to paties pavadinimo Ian Fleming pirmąjį romaną. Juosta, pasakojanti apie agento 007 Džeimso Bondo nuotykius, tačiau nepriklausanti oficialiai serijos frančizei ir neįtraukiama į bendrą bondiados sąrašą.

Pagrindiniai aktoriai 
 Aktorius – vaidmuo

 David Niven – seras Džeimsas Bondas, legendinis britų slaptasis agentas, išėjęs į pensiją, tačiau grįžtantis į tarnybą, kad vėl kovotų su Sovietų Sąjungos šnipų organizacija SMERSH
 Peter Sellers – Evelinas Tremblas (Evelyn Tremble), profesionalus kortų lošėjas, kortų turnyre apsimetantis Džeimsu Bondu
 Ursula Andress – Vesper Lind (Vesper Lynd), atsistatydinusi britų agentė, iš tiesų padedanti Le Šifrui
 Orson Welles – Le Šifras (Le Chiffre), SMERSH finansininkas, desperatiškai mėginantis kortomis išlošti pinigų sumą, kurią pats pasisavino iš organizacijos kasos
 Woody Allen – Džimis Bondas / Daktaras Ne, Džeimso Bondo sūnėnas ir tikrasis SMERSH vadovas
 Barbara Bouchet – mis Manipeni (miss Moneypenny), tikrosios mis Manipeni duktė, dirbanti tą patį darbą, kaip anksčiau jos motina
 Deborah Kerr – agentį Mimi/ledi Fiona MakTari, SMERSH agentė
 Jacqueline Bisset – Džiovana Gudtaits, SMERSH agentė
 Joanna Pettet – Mata Bond, Džeimso Bondo iš šnipės Matos Hari duktė
 Jean-Paul Belmondo – prancūzų legionierius, epizodinis vaidmuo
Daug filme vaidinusių aktorių vienu ar kitu laikotarpiu taip pat filmavosi ir originaliuose bondiados filmuose: Ursula Andress („Daktaras Ne“, už vaidmenį kuriame ji, daugelio nuomone, laikoma geriausia visų laikų Bondo mergina), Vladek Sheybal („Iš Rusijos su meile“), Burt Kwouk („Auksapirštis“ ir „Gyveni tik du kartus“), Caroline Munro („Šnipas, kuris mane mylėjo“) ir kiti.

Filmo kūrimo aplinkybės 

Flemingas teises į savo romaną pardavė 1955 m. prodiuseriui Gregory Ratoff už 6000 JAV dolerių (52,8 tūkstančio dolerių 2015 m. kursu). Po metų Ratoff kartu su kolega Michael Garrison įkūrė kompaniją, norėdami ekranizuoti knygą, tačiau jiems nepavyko rati finansavimo šaltinio. 1960 m. gruodį Ratoff mirė ir prodiuseris Charles K. Feldman, atsatovavęs šio našlei, įsigijo teises į knygą. Jis keletą kartų mėgino teises parduoti prodiuseriams Albert R. Broccoli ir Harry Saltzman ir jų kompanijai „EON Productions“, įsigijusiems teises į kitus Flemingo kūrinius, tačiau abiem pusėms susitarti nepavyko. Pasirodžius pirmiesiems bondiados filmams (jų iki 1967 m. jau buvo išleista 4), Feldmanas suprato, kad nepajėgs sukurti filmo, galinčio varžytis su kompanijos EON kūriniais, todėl nutarė „Casino Royale“ kurti kaip satyrą. 

Filmas kino teatruose pasirodė 1967 m. balandžio 13 d., dviem mėnesiams anksčiau negu penktasis bondiados filmas „Gyveni tik du kartus“. Juosta buvo finansiškai sėkminga, o kompozitorius Burt Bacharach netgi pelnė Oskaro nominaciją, tačiau kritikų atsiliepimai apie filmą daugiausia buvo neigiami.

Nuo 1999 m. teisės į šį filmą, kaip ir į visą „Eon Productions“ bondiados seriją, priklauso kompanijai „Metro-Goldwyn-Mayer“.

Apdovanojimai 
 Oskaras (nominacija) – geriausia muzika (B.Bacharach)
 BAFTA (nominacija) – geriausi kostiumai
 Grammy (nominacija) – geriausia originali muzika kino filmui 
 Laurel apdovanojimas – geriausia komedija (3 vieta)

1967 filmai
Jungtinės Karalystės filmai
Veiksmo filmai
Komedijos